Слуцкі мясакамбінат

**«Слуцкі мясакамбінат»** — дзяржаўнае харчовае прадпрыемства Беларусі, заснаванае ў 1932 годзе.

На 2024 год «СМК» вырабляў 250 найменьняў мясных кансэрваў і пяльменяў, вэнджаніны і каўбасы, мясных паўфабрыкатаў і мяса. У мясатлушчавым цэху працавала лінія забою сьвіней прадукцыйнасьцю 180 галоваў за гадзіну. Каўбасны цэх меў вакуўмныя кутэры, лёдагенэратары, вакуўмныя шпрыцы і аўтаматычныя кліпсатары. Магутнасьць кансэрвавага цэха складала 120 бляшанак за хвіліну. Уласная гандлёвая сетка «Мясны шэраг» налічвала 7 фірмовых крамаў і 3 павільёны, у тым ліку 4 крамы і 2 павільёны ў Слуцку, 2 крамы ў Менску, краму ў Глуску (Магілёўская вобласьць) і павільён у Салігорску.

## Вырабы
На 2024 год «Слуцкі мясакамбінат» вырабляў:
* 21 найменьне варанай каўбасы з кураняціны, ялавічыны, цяляціны і сьвініны пры тэрміне прыдатнасьці па 7, 9, 15, 25, 30, 45 і 60 дзён, у тым ліку ўласна ялавічную каўбасу;
* 4 найменьні вяндліны з кураняціны, ялавічыны і сьвініны пры тэрміне прыдатнасьці па 45 і 60 дзён;
* 6 найменьняў сардэлек і 4 найменьні сасісак з кураняціны, ялавічыны і сьвініны пры тэрміне прыдатнасьці па 15, 18, 20, 30, 31 і 45 дзён, у тым ліку ўласна ялавічныя сардэлькі;
* 12 найменьняў варана-вэнджанай каўбасы зь ялавічыны і сьвініны пры тэрміне прыдатнасьці 25, 30 і 45 дзён, у тым ліку сэрвэлят;
* 7 найменьняў паўвэнджанай каўбасы з кураняціны, ялавічыны і сьвініны пры тэрміне прыдатнасьці па 15 і 25 дзён;
* 31 найменьне сыравэнджанай і сыравяленай каўбасы з каніны (казы), ялавічыны і сьвініны пры тэрміне прыдатнасьці па 25, 30 і 45 дзён, 3 і 4 месяцы, у тым ліку ўласна ялавічную «Белавескую», «Купалаўскую», «Нясьвіскую» і «Палесьсе», а таксама салямі;
* 7 найменьняў вэнджаніны зь ялавічыны пры тэрміне прыдатнасьці па 30 і 60 дзён, у тым ліку бастурму, а таксама з дамешкам сьвініны пры тэрміне прыдатнасьці 20 дзён;
* 24 найменьні вэнджаніны са сьвініны пры тэрміне прыдатнасьці па 10, 15, 16, 20, 25 і 30 дзён, у тым ліку бэкон, прашута, грудзінку, выразку, балык, карбанад, рулет, саланіну, рэбры, філей, бужаніну, шыйку і паляндвіцу;
* 15 найменьняў каўбасы зь ялавічных і сьвіных вантробаў пры тэрміне прыдатнасьці па 5, 10, 15, 20, 22, 25 і 30 дзён, у тым ліку рулет, ялавічныя флячкі, паштэт, зэльц, крывянку, кашанку і лівэрку;
* 6 найменьняў шашлыка са сьвініны пры тэрміне прыдатнасьці 30 дзён;
* 4 найменьні сырой каўбасы зь ялавічыны і сьвініны пры тэрміне прыдатнасьці 6 і 30 дзён;
* 6 найменьняў фаршу з кураняціны, ялавічыны і сьвініны пры тэрміне прыдатнасьці 14, 30 і 90 дзён, у тым ліку зь ялавічнай печані;
* 14 найменьняў пяльменяў з кураняціны, ялавічыны і сьвініны пры тэрміне прыдатнасьці па 90 дзён, у тым ліку цалкам ялавічныя «Радзівілаўскія» і равіёлі;
* 15 найменьняў кансэрваў з каніны (у жэле), ялавічыны, цяляціны і сьвініны пры тэрміне прыдатнасьці па 18 месяцаў, 2, 3 і 4 гады, у тым ліку плоў зь ялавічынай, ялавічныя флячкі і рубцы, тушаную ялавічыну і цяляціну, грачаную і пярловую кашы з тушонкай;
* 6 найменьняў хінкаляў зь ялавічыны, цяляціны і сьвініны пры тэрміне прыдатнасьці па 180 дзён, у тым ліку толькі зь ялавічынай.

## Мінуўшчына
У 1932 годзе ў Слуцку (Беларуская ССР) на аснове забойнай пляцоўкі жывёлы заснавалі камбінат. Яго прадукцыйнасьць склала 300 кг каўбасы за содні. У 1944 годзе забойную пляцоўку пераўтварылі ў «Слуцкі птушкакамбінат». У 1966 годзе прадпрыемства перайменавалі ў «Слуцкі мясакамбінат». У 1973 годзе пачалі ўзводзіць новы мясакамбінат. У сьнежні 1976 году Міністэрства мясной і малочнай прамысловасьці сваім Загадам далучыла да прадпрыемства новазбудаваны мясакамбінат. Яго агульная плошча склала 18 га. У 1977 годзе здалі ў дзеяньне 2-ю і 3-ю чэргі новага мясакамбінату.

У 1983 годзе камбінат дасягнуў праектнай магутнасьці. 9 жніўня 1995 году Менскі аблвыканкам сваім Загадам № 51 пераўтварыў камбінат у адкрытае акцыйнае таварыства. У 1996 годзе стварылі пякарню. У 2000 годзе запусьцілі кансэрвавы ўчастак, дзе выраблялі 15 відаў кансэрваў. Таксама ў 2000 годзе адчынілі ўласны сьвінагадоўчы комплекс. На 2002 год дзейнічала 2 уласныя крамы ў Слуцку і адна ў Жыткавічах. Выраблялі мяса, каўбасу, тлушчавыя вантробы, сухі корм, мясныя кансэрвы і паўфабрыкаты, скуры і фэрмэнты, натуральную каўбасную абалонку і хлебабулачныя вырабы. У 2009 годзе ўсталявалі пяльменную лінію.

За 2013 год чыстыя страты мясакамбінату склалі 133 млрд рублёў (14,8 млн даляраў). У выніку «Слуцкі мясакамбінат» стаў 5-м найбольш стратным прадпрыемствам Беларусі. Прычынай паслужыла эпідэмія афрыканскай чумы сьвіней, празь якую вынішчылі 500 000 сьвіней. Нястача мяса выклікала скарачэньне вытворчасьці каўбасы і валютных паступленьняў ад яе экспарту. У траўні 2014 году абнавілі 5 зь 15 халадзільных камэраў. Выпускалі 300 найменьняў мясных вырабаў. У 2015 году пад Грэскам збудавалі сьвінакомплекс на 24 000 галоваў.

На 2018 год у сыравінную зону прадпрыемства, адкуль пастаўлялі ялавічыну, уваходзілі 7 раёнаў на поўдні Менскай вобласьці — Слуцкі, Салігорскі, Старадароскі, Клецкі, Капыльскі, Любанскі і Нясьвіскі. Сьвініну пастаўлялі з 2-х уласных сьвінакомплексаў на 42 000 галоваў. Таксама «Слуцкі мясакамбінат» меў у Слуцкім раёне 2 сельскія гаспадаркі, дзе гадавалі буйную рагатую жывёлу. Выпускалі 200 найменьняў мясных вырабаў, у тым ліку вараную і вэнджаную каўбасу зь ялавічыны і сьвініны, сасіскі і пяльмені, мясныя кансэрвы і паўфабрыкаты. У сетку фірмовага гандлю ўваходзілі ўласныя крамы ў Слуцку, Нясьвіжы, Салігорску, Жыткавічах (Гомельская вобласьць) і Глуску (Магілёўская вобласьць). На прадпрыемстве працавала звыш 1000 чалавек. У 2019 годзе ўзьвялі асобнае памяшканьне забою з пасьведчаньнем халяльнасьці для паставак у заходне-кітайскую правінцыю Ганьсу (мэгаполіс Увэй), дзе істотную частку насельніцтва складалі мусульмане. У 2021 годзе чыстыя страты склалі 11,3 млн рублёў (4,4 млн даляраў).

### Кіраўнікі
* Андрэй Міхалькевіч (25 траўня 2017 — 1 лістапада 2019)

* Мікалай Вярбіцкі (12 сьнежня 2020 — 19 студзеня 2022)

## Крыніцы

## Вонкавыя спасылкі
* 

Катэгорыя:Прадпрыемствы Слуцку
Катэгорыя:Беларускія харчовыя кампаніі
Катэгорыя:Мясная прамысловасьць
Катэгорыя:Зьявіліся ў 1932 годзе